TTA คาดครึ่งปีหลังพลิกมีกำไร รับธุรกิจขนส่งทางเรือโต-ค่า BDI ฟื้น
TTA คาดครึ่งปีหลังพลิกมีกำไร รับธุรกิจขนส่งทางเรือโต-ค่า BDI ฟื้น
TTA คาดครึ่งปีหลังพลิกมีกำไร รับธุรกิจขนส่งทางเรือโต-ค่า BDI ฟื้น
21 ส.ค. 2563

นายจิเทนเดอร์ พอล เวอร์มา ผู้ช่วยกรรมการผู้จัดการใหญ่อาวุโส และประธานเจ้าหน้าที่การเงิน บริษัท โทรีเซนไทย เอเยนต์ซีส์ จำกัด (มหาชน) หรือ TTA เปิดเผยว่า บริษัทฯ คาดครึ่งหลังปีนี้จะสามารถพลิกกลับมามีกำไรสุทธิ จากครึ่งปีแรกมีผลขาดทุนสุทธิที่ 700.15 ล้านบาท แต่ภาพรวมทั้งปี 63 ยังมีผลขาดทุนอยู่ เมื่อเทียบกับปี 62 ที่มีกำไรสุทธิ 562.59 ล้านบาท เป็นผลมาจากการแพร่ระบาดของไวรัสโควิด-19 กระทบต่อผลการดำเนินงานไตรมาส 2/63 ค่อนข้างมาก
“ครึ่งปีหลังนี้เรามั่นใจว่าจะกลับมามีกำไรได้ จากธุรกิจที่จะดีกว่าครึ่งปีแรก แต่ถามว่าจะ Cover ขาดทุนในครึ่งปีแรกหรือไม่ อาจจะยังไม่ Cover แต่ผลการดำเนินงานครึ่งปีหลังจะดีมาก ทั้งนี้ก็ต้องดูสถานการณ์โควิด-19 ด้วยว่าจะต่อเนื่องไปอย่างไร” นายจิเทนเดอร์ กล่าว
สำหรับแนวโน้มผลการดำเนินงานครึ่งปีหลังที่จะพลิกกลับมามีกำไรสุทธิจะมาจาก 2 ธุรกิจหลัก ได้แก่ กลุ่มธุรกิจขนส่งทางเรือ และกลุ่มธุรกิจบริการนอกชายฝั่ง (Offshore)  ซึ่งมีสัดส่วนรายได้รวมกันคิดเป็น 60% ของรายได้รวมเติบโตดี โดยธุรกิจขนส่งทางเรือ คาดว่าจะปรับตัวดีขึ้น เป็นไปตามค่าระวางเรือ BDI ที่คาดว่าเฉลี่ยอยู่ที่ 10,000 เหรียญสหรัฐ/วัน/ลำ จากเดือนก.ค.-ส.ค.63 เฉลี่ยอยู่ที่ 9,000 เหรียญสหรัฐ/วัน/ลำ , ความต้องการส่งออกสินแร่เหล็ก ของประเทศบราซิลและออสเตรเลีย ที่กลับมาดีขึ้น หลังครึ่งปีแรกได้รับผลกระทบจากปัจจัยฤดูกาล และการแพร่ระบาดของเชื้อไวรัสโควิด-19 ทำให้การส่งออกสินแร่เหล็กในประเทศดังกล่าว ปรับตัวลดลง ส่งผลกระทบต่อการขนส่งเรือเทกอง อย่างไรก็ตามคาดว่าทั้งปีการขนส่งสินค้าฯ น่าจะทรงตัวเมื่อเทียบกับปีก่อน
ส่วนสินค้าอื่น เช่น ธัญพืช คาดว่าจะเติบโตได้ 3-4% ในปีนี้ และมีความเป็นไปได้ว่าจีนจะนำเข้าถั่วเหลืองจากสหรัฐฯ เพิ่มขึ้นในครึ่งปีหลังนี้ แต่ยังต้องติดตามดูความสัมพันธ์ทางการค้าทั้งสองประเทศว่าจะเป็นอย่างไร ขณะที่การค้าถ่านหิน ปีนี้คาดว่าจะลดลง 8% เมื่อเทียบกับปีก่อน จากความต้องการใช้ของกลุ่มพลังงาน และสินแร่เหล็ก ลดน้อยลงจากการล็อกดาวน์ประเทศ
“เรามองว่าตลาดขนส่งทางเรือจะปรับตัวดีขึ้นกว่าครึ่งปีแรก จากการส่งออกสินแร่เหล็กของบราซิลและออสเตรเลีย ที่กลับมาดีขึ้น, เศรษฐกิจจีนกลับมาฟื้นตัวดีขึ้น และปัจจัยทางฤดูกาล ทำให้เราคาดว่าธุรกิจขนส่งทางเรือในครึ่งปีหลังจะดีขึ้น และต่อเนื่องไปในปี 64 ที่คาดจะเติบโตได้ 5% และซัพพลายจะเพิ่มข้นได้ 1%” นายจิเทนเดอร์ กล่าว
นอกจากนี้ธุรกิจบริการนอกชายฝั่ง (Offshore) คาดว่าครึ่งปีหลังจะมีอัตราการใช้ประโยชน์ของเรือดีขึ้น จากการทำงานของเรือเต็มประสิทธิภาพทั้งหมด 3 ลำ หลังครึ่งปีแรกมีเรือเข้าอู่แห้งจำนวน 2 ลำ และได้กลับมาทำงานตามปกติแล้ว
ด้านธุรกิจเคมีภัณฑ์เพื่อการเกษตร คาดว่าจะดีกว่าครึ่งปีแรก เป็นไปตามปกติของฤดูกาลที่ครึ่งปีหลังจะดีกว่าครึ่งปีแรก ส่วนธุรกิจอื่นๆ หรือ อาหารและเครื่องดื่ม บริษัทฯ ก็มีแผนขยายสาขาร้านพิซซ่า ฮัท และทาโก้ เบลล์อย่างต่อเนื่อง วางงบลงทุนไว้ที่ 100-150 ล้านบาท โดยปัจจุบันมีร้านอาหารภายใต้การบริการรวม 162 สาขา ได้แก่ พิซซ่า ฮัท จำนวน 154 สาขา และสาขาทาโก้ เบลล์ จำนวน 8 สาขา
อีกทั้งยังมีแผนซื้อเรือเพิ่มอีก 1 ลำ จากครึ่งปีแรกซื้อไปแล้วจำนวน 1 ลำ โดยปัจจุบันมีเรือทั้งสิ้น 22 ลำ อัตราบรรทุกเรือเฉลี่ย 55,436 เดทเวทตัน โดยอยู่ระหว่างดูราคาที่เหมาะสม และจังหวะในการลงทุน
ส่วนกรณีที่ราคาหุ้นในปัจจุบันที่อยู่ระดับต่ำกว่ามูลค่าทางบัญชี (Book Value) มากนั้น บริษัทฯ ยืนยันว่ายังไม่มีแผนซื้อหุ้นคืนในเร็วๆนี้ อย่างแน่นอน แต่หากในอนาคตมีแผนซื้อหุ้นคืนจะดำเนินการแจ้งให้ตลาดหลักทรัพย์ฯ ทราบต่อไป